Mosambiekse broers gevonnis vir oortreding van die ImmigrasiewetCarlos Bernardo Guambe (links, bo), sy broer, Gabriel Bernardo Guambe (regs, bo), Cornelis Johannes Uys (links, onder) en sy seun, Cornelis Johannes Albertus Uys bly in aanhouding. (Foto’s: Verskaf) Twee Mosambiekse broers is Vrydag in die landdroshof op Belfast, Mpumalanga, skuldig bevind op aanklag van die oortreding van die Immigrasiewet en gevonnis. Kapt. Dineo Lucy Sekgotodi, woordvoerder van die Valke, sê Carlos Bernardo Guambe (34) en Gabriel Bernardo Guambe (32) is elk drie maande tronkstraf of ’n boete van R5 000 opgelê. Dié twee dien hul vonnis agter tralies uit. Die broers se twee medebeskuldigdes, Cornelis Johannes Uys (60) en sy seun, Cornelis Johannes Albertus Uys (23), is vroeër vandeesmaand aangekeer op aanklag van mensehandel. Volgens Sekgotodi sal die beskuldigdes na verwagting Woensdag in die hof verskyn wanneer hul borgtogaansoek aangehoor word. Die aanklag teen hulle spruit uit ŉ gesamentlike operasie tussen die polisie se eenheid vir georganiseerde misdaad, die blitspatrollie en die departemente van arbeid en binnelandse sake, waartydens 39 slagoffers, insluitend sewe vroue, nege kinders jonger as vyf en 23 mans ouer as 18, op ŉ plaas in die Dullstroom-omgewing gered is. Die slagoffers is glo met ŉ taxi van Mosambiek na Suid-Afrika gebring vir werkgeleenthede. By die grenspos moes hulle glo uitklim en die grens onwettig deur ŉ rivier oorsteek om Suid-Afrika te bereik. ŉ Taxi het hulle daarna na Mashishing (Lydenburg) geneem.